પણ થોડાક ભૂતકાળના અરસામાં ઘટેલી ચર્ચાસ્પદ ઘટનાઓ પરત્વે લોકમત ઘડનાર સમીક્ષકોની તટસ્થતા બાબતે ભારે શંકા-કુશંકા સેવાઈ રહી છે. આપણા દેશમાં કોઈ પણ ઘટના બાબતે લોકમત ઘડવામાં કહેવાતા બુદ્ધિજીવીઓ, કર્મશીલો, માનવતાવાદીઓ, સેક્યુલારિસ્ટો, ડાબેરીઓ અને ચોક્કસ મઝહબી પંથોના ટેકેદારો હંમેશા અગ્રેસર રહ્યા છે. આ લોકો વિશેષ કરીને રાષ્ટ્રવાદી કે હિન્દુવાદી હોવાની છાપ ધરાવતા લોકોની બાબતમાં બનેલી નાનકડી ઘટનાને પણ વરવું સ્વરૂપ આપી હિન્દુત્વને વગોવવામાં જરાય પાછા પડતા નથી. ક્યારેક આ લોકો નીર-ક્ષીર વિવેક ભૂલી કોઈ ચોક્કસ પક્ષ, નેતા, સંગઠન કે વિચાર-ધારાને લક્ષ્ય બનાવી હેતુપૂર્વકનો હોબાળો કરતા હોય તેવું લાગે છે. તો ક્યારેક ચોક્કસ રાજનેતાઓનાં કરતૂતોની પરાણે ઉપરછલ્લી ટીકા કરી તેમને મીડિયા ટ્રાયલમાંથી જતા કર્યા હોય તેવું પણ લાગે છે...